SA33
Exported from Holy-Writings.com on 2026-06-21 - 1 clipping

雜阿含經 (三三)

如是我聞： 一時，佛住舍衞國，祇樹，給孤獨園。

爾時，世尊告諸比丘： 「色非是我。 若色是我者，不應於色病苦生，亦不應於色欲： 『令如是，不令如是。』 以色無我故，於色有病有苦生，亦得於色欲： 『令如是，不令如是。』 受、想、行、識亦復如是。

「比丘，於意云何？ 色爲是常，爲無常耶？」

比丘白佛： 「無常，世尊。」

「比丘，若無常者，是苦，不？」

比丘白佛： 「是苦，世尊。」

「若無常、苦，是變易法。 多聞聖弟子於中寧見有我、異我、相在，不？」

比丘白佛： 「不也，世尊。」

「受、想、行、識亦復如是。 是故，比丘，諸所有色，若過去、若未來、若現在，若内、若外，若麁、若細，若好、若醜，若遠、若近，彼一切非我、不異我、不相在。 如是觀察。 受、想、行、識亦復如是。

「比丘，多聞聖弟子於此五受陰非我、非我所如實觀察。 如實觀察已，於諸世間都無所取。 無所取故，無所著。 無所著故，自覺涅槃： 『我生已盡，梵行已立，所作已作。 自知不受後有。』」

佛説此經已，諸比丘聞佛所説歡喜，奉行。
-- SA33 — Taisho Tipitaka (CC0-1.0)